b"\n_START_ARTICLE_\nMiraj S\xc3\xa8nior\n_START_SECTION_\nHist\xc3\xb2ria\n_START_PARAGRAPH_\nEl territori fou concedit pel peshwa maratha a Har Bhat Patwardhan, un sacerdot bramin de Kinkan, vers 1722. Va morir vers 1750 havent tingut dos fills, Balam Bhat Patwardhan i Raghunath Bhat Patwardhan; la l\xc3\xadnia va tenir continu\xc3\xaftat a trav\xc3\xa9s d'aquest segon, pare de Bramhibhoot Harbhat Buva Patwardhan, al seu torn pare de Sardar Govind Hari Patwardh que va rebre el t\xc3\xadtol de sardar del peshwa i va fundar la dinastia de Miraj. El seu fill Vaman Rao va derrotar a Haidar Ali per\xc3\xb2 va morir el 1775 i el va succeir seu germ\xc3\xa0 Pandurang Rao Patwardhan mort el 1777. El va succeir el seu fill gran Harihar Rao que va morir amb uns 17 anys el 1782 i el tron va passar al seu germ\xc3\xa0 Chintaman Rao Patwardhan conegut com a Appa Sahib, que va governar amb seu a Miraj fins al 1801. En aquest any, en campanya, va c\xc3\xb3rrer el rumor de la seva mort, i el seu oncle Gangadhar Rao Patwardhan es va proclamar raja. Quan Chintaman va retornar, va abandonar l'estat emportant-se nom\xc3\xa9s un \xc3\xaddol de Ganesha, i va fundar una nova capital pel seu estat, que fou Sangli._NEWLINE_Miraj va quedar formalment segregat de Sangli el 1808. El 1820, a la mort de Gangadhar, i amb aprovaci\xc3\xb3 del govern brit\xc3\xa0nic, Miraj es va dividir en quatre parts amb el servei de cavalleria (establert pr\xc3\xa8viament per tot l'estat) repartit proporcionalment entre els quatre. Una de les parts es va extingir el 1842 i una altra el 1845 i per la doctrina del lapse van passar al govern brit\xc3\xa0nic. Les altres dues parts van restar i foren conegudes com a Miraj S\xc3\xa8nior i Miraj J\xc3\xbanior._NEWLINE_El sobir\xc3\xa0 de Miraj S\xc3\xa8nior era sardar de primera classe al pa\xc3\xads Maratha Meridional, i tenia jurisdicci\xc3\xb3 sobre els seus s\xc3\xbabdits fins i tot pels crims m\xc3\xa9s greus. Els seus ingressos eren de 300.000 r\xc3\xbapies el 1903 i pagava un tribut de 12.558 r\xc3\xbapies. Va rebre sanad autoritzant l'adopci\xc3\xb3 i per la successi\xc3\xb3 segueix la norma de primogenitura. L'estat disposava d'una policia de 235 membres. Fin a finals del segle\xc2\xa0XIX va mantenir un ex\xc3\xa8rcit de 554 homes que despr\xc3\xa9s van passar en gran part a la policia."